
Forord

Kva er ei god sak for ein nyheitsredaksjon, kvifor blir den eine ideen vurdert som betre enn den andre, og kvifor kjem ei sak på topp på nettavisa i staden for å hamne i papirkorga?

Det har gått meir enn ti år sidan boka Nyhetsvurderinger kom ut i 2012. I boka du les no, har vi gjort noko liknande som for ti år sidan. Idar Flo, Charlotte Loxley Helleland, Steinar Høydal, Hild Nordal, Rebecca Nedregotten Strand og Sandra Lappegard Wangberg har vore på besøk i fem ulike nasjonale nyheitsredaksjonar i fem dagar for å finne ut av korleis redaksjonane vurderer nyheiter. Dette skjedde siste veka i november 2022. Vi fekk positivt svar frå NRK, VG, TV 2, Aftenposten og Nettavisen. Dei fem redaksjonane ynskte oss velkomne, og vi fekk full tilgang til alle redaksjonsmøte og innsyn i chatgrupper via Slack. Dette har vore til stor hjelp for oss som har deltatt som fluge på veggen og prøvd etter beste evne å gi noko tilbake til dei som er interesserte i journalistikk, eller dei av dykk som søkjer ny kunnskap om redaksjonelt arbeid. Det er mange val som skal takast i ein redaksjon før, under og etter at ei sak er publisert. Norsk presse har Ver Varsam-plakaten og Redaktørplakaten som gode rettleiingar for ein fersk eller erfaren journalist. Likevel ser vi etter å ha opphalde oss i dei ulike redaksjonane at det dagleg kjem nye utfordringar som set både journalistar og redaktørar på prøve. Hausten 2022 var prega av krigen i Ukraina. Andre saker handla om renteheving, straumkrise og matvareprisar, noko som igjen har ført til ny fattigdom blant mange unge og einslege.

Forfattarane arbeider på avdeling for mediefag ved Høgskulen i Volda og har lang røynsle med undervisning i journalistikk og praktisk redaksjonsarbeid. Vi har og med oss Paul Bjerke, Ellen Lexerød Hovlid og Ivar John Erdal. Dei ser på metoden vi har brukt, analyserer observasjonane våre og set funna våre i nye perspektiv. Vi ynskjer med denne boka å gi eit glimt inn i fem viktige norske redaksjonar og synleggjere kva som skjer bak lukka redaksjonsmøte, og kva for krevjande val som må gjerast sjølv i ei veke med lite breaking news eller nyheitsvarsel. Vi vonar at denne boka kan brukast som fagbok for deg som er journaliststudent, inspirasjon for deg som arbeider med journalistikk, eller påfyll for deg som ynskjer å lære meir om metodane og vurderingane til den fjerde statsmakta.

Ein stor takk går til redaksjonane som opna dørene for oss, og ein særskild takk til Bibliotekvederlagsfondet – Pressens faglitteraturfond, som gjorde det mogleg å gje ut denne boka.

På vegner av forfattarane,

Steinar Høydal

Høgskulen i Volda, 20.02.2024


Klikk her for å sjå nettlenkene i boka. Her er lenker til sakene som er omtalt og kjelder som er brukt.










KAPITTEL 1
Nyhetsvurderinger og kriteriene
Paul Bjerke og Steinar Høydal

Siste uka i november 2022 ble fire saker undersøkt og omtalt, stort sett bredt, i både VG, NRK, Aftenposten, TV 2 og Nettavisen, fem av landets viktigste nyhetsredaksjoner. De fire prioriterte sakene handlet om verdensmesterskapet i fotball for menn, rettssaken etter at en hund hadde bitt en ettåring til døde, nye opptaksregler til høyere utdanning og lansering av en roman som kanskje kunne beskrive et virkelig overgrep. Dette er altså saksforhold av svært ulik art, hentet fra helt ulike samfunns- og fagfelt: sport, kriminalitet, utdanning og kultur.

Denne boka handler om hvorfor dette regnes som gode saker i redaksjonene. En sak kan være god fordi den er godt skrevet eller har bilder av høy teknisk kvalitet. Men vi er særlig opptatt av det som journalister kaller nyhetsteft, og som medieforskningen kaller nyhetskriterier, nyhetsverdier eller news values på engelsk. Eller for å si det på en annen måte: Hva er det som forener fotball-VM, en hund som dreper, regler for studieopptak og forholdet mellom en kjent psykiater og en senere forfatter? Hva er det som fører til at akkurat disse sakene – og ikke noe av alt det andre som skjedde den samme uka – blir valgt ut til omtale i alle landets største nyhetsmedier? Og hva er det som fører til at den journalistiske behandlingen av disse sakene oppfattes som god eller mindre god i redaksjonene?


Utvalget

Allerede de gamle grekerne, nærmere bestemt filosofen Demosthenes, stilte spørsmålet «Hva er nytt?», og i en amerikansk lærebok i journalistikk fra 1911 svarte Charles G. Ross, senere vinner av Pulitzer-prisen og pressetalsmann for president Harry Truman, slik på spørsmålet «What is news?»:


Betydningen av en historie i redaktørens øyne avhenger av ett eller flere hensyn – til hva som er ødelagt i en brann eller et jordskjelv, antallet og posisjonen til de berørte personene, den geografiske avstanden til hendelsen fra publiseringsstedet, historiens aktualitet, elementet av «human interest». Men denne listen er ikke uttømmende; lokale og midlertidige årsaker har ofte veid tungt i redaktørens vurdering av en gitt historie. (Ross 1911:43; vår oversettelse)



Om en hendelse er nyhetsverdig, avgjøres ifølge Ross altså av dens omfang, om elitepersoner eller kjendiser er involvert, av geografisk avstand til hendelsen, av dens aktualitet, og om historien har «human interest». I norsk journalistpraksis og -utdanning formuleres dette i dag ofte i form av formelen VISAK, som står for vesentlig, identifikasjon, sensasjon, aktualitet og konflikt.


VISAK


	Vesentlighet/viktig: Nyheter bør ha en samfunnsmessig eller demokratisk verdi.


	Identifikasjon: Mottakeren må kunne identifisere seg med problemstillingen eller med noen av hovedpersonene i historien.


	Sensasjon: Avvik fra det normale er det interessante. Det kan være både store, dramatiske hendelser og mer kuriøse og morsomme saker.


	Aktuelt: Hendelsen/saken skjer nå eller er aktuell nå.


	Konflikt: Det legges vekt på konflikter i samfunnet og/eller konflikt som drivkraft i den journalistiske fortellingen.




(Bygger på Handgaard mfl., 2013, kap. 7, s. 43 f.)



Martin Vestergaard ved den danske journalisthøgskolen DJMX har i en artikkel (2021)1 gått gjennom historien baklengs for å finne ut hvor akkurat disse fem begrepene kommer fra, og hvorfor de har fått så stor innflytelse i skandinavisk journalistisk praksis.

Han finner at VISAK-formelen ble utviklet av to danske journalistlærere, Mogens Meilby og Kaj Asmussen, i 1970-årene. På samme måte som sin amerikanske kollega Ross «oppfant» de begrepene som ledd i undervisning av kommende journalister. De ville synliggjøre det som inntil da i all hovedsak hadde vært tacit knowledge (taus kunnskap) som seniorene (og kulturen) i avisredaksjonene videreformidlet til lærlinger og andre nykommere gjennom formuleringer om at «jeg kjenner igjen en god nyhet når jeg ser den», «den sitter i ryggmargen» eller den mer arrogante varianten: «Nyhetsteft er medfødt og kan ikke læres.»2

Meilby og Asmussen hadde behov for bedre svar. Danmark hadde på denne tida innført grunnutdanning for journalister til erstatning for praksisopplæringen, og de to skulle lære opp kommende journalister som ikke hadde bakgrunn fra redaksjonsrommet. Til dette formålet laget de et kompendium med tittelen «Elementær dagbladsjournalistik» (Asmussen & Meilby, 1976) der kriteriene vesentlighet, identifikasjon, sensasjon og aktualitet, altså VISA, ble lansert (se tekstboksen, s. 14).

Journalistlærerne hadde sannsynligvis funnet de tre siste kriteriene hos en nordmann, Einar Østgaard, som i 1967 samlet sine studier om journalistisk praksis i boka Nyheter til salgs. Den var kjøpt inn til biblioteket på den danske journalistskolen som en av veldig få skandinaviske bøker om journalistikk med forskningsambisjoner.

Østgaard hadde igjen hentet sitt utgangspunkt fra amerikanske Wilbur Schram, som med hjelp fra psykologiske teorier skrev den klassiske artikkelen «The nature of news» i Journalism Quarterly allerede i 1949. Schramm hevdet at aviser i all hovedsak brakte tekster som leserne var interessert i. Han brukte psykologiske forklaringer som immediate reward (umiddelbar belønning) og delayed reward (utsatt belønning). Det første knyttet han til underholdningsnyheter og det andre tilinformasjonsnyheter. For å forstå hva en nyhet er, må man derfor, ifølge Østgaard, forstå hva leseren er interessert i. Han antok at det som opptar leserne, stort sett vil være det samme som opptar journalistene, slik at det ikke var noe stort problem at avisene den gangen hadde ganske dårlig kunnskap om hva folk faktisk leste.

Men danskene la også til et normativt element. De skrev:


Er tilstrækkeligt mange (kriterier, red.) opfyldt, kan en hvilken som helst sag blive en nyhed.

Lige fra en puddelhund, der kommer ud for en beklagelig misforståelse hos dyrlægen (Ekstra Bladets topnyhed den 20.9.1973: «Bølle skulle have klippet negle — blev kastreret») til ændrede politiske forhold i Østafrika.

Men den sidste sag har unægtelig sværere ved at opfylde kriterierne end den første. Og sandsynligvis kun hvis man tilføjer et fjerde kriterium: Væsentlighed. (Asmussen & Meilby, 1975:37, sitert i Vestergaard, 2021)



Dette fjerde, normative kriteriet kom ikke fra Norge, men fra Finland, nærmere bestemt fra finsk medieforsknings «grand old man», Kaarle Nordenstreng. I en vitenskapelig artikkel (1972) til den «globale sør»-orienterte og ganske normativt anlagte medieforskerorganisasjonen IAMCR3, der Nordenstreng spilte en nøkkelrolle i en årrekke, hadde han argumentert for at de statlige tv-kanalene ikke trengte å tilfredsstille leserne/seerne på samme måte som andre medier. De var finansiert av staten og skulle jo ikke «selge» nyhetene. Derfor kunne de i stedet konsentrere seg om det viktige og vesentlige.

Et tiår seinere, i læreboka Ide og Research fra 1989, la Meilby inn det femte kriteriet, konflikt. I et intervju fortalte han at kriteriet kom med «fordi han ved selvsyn kunne konstatere, at der var et konfliktelement i en del nyheder» (Vestergaard, 2021). Dessuten var konflikt blitt en news value i amerikanske lærebøker i journalistikk, i tillegg til Ross’ beskrivelse fra 1911, blant annet i Melvin Menchers News Reporting and Writing (1977), en bok som Meilby hadde lest.

I 2000-årene la enkelte til en siste bokstav i VISAK-formelen, nemlig en E for eksklusivitet, altså saker som redaksjonene enten har gravd fram på egen hånd eller har fått eksklusiv tilgang til fra kildene. Begrepet dukket opp i medieforskningen tidlig i 2000-årene og fikk etter hvert sin plass i lærebøkene i journalistikk (Handgaard mfl., 2013, s. 60).

I denne praktiske tradisjonen ses nyhetskriterier ofte som en slags oppskrift på god journalistikk. I Store norske leksikon heter det for eksempel at «nyhetskriterier er innen mediefag kriteriene for hva som regnes for en (god) nyhet. I arbeidet med hva som skal bli en nyhet står nyhetskriteriene sentralt. De sammenfattes ofte under forkortelsen VISAK».4



Journalistikkforskningen

I motsetning til den praktisk orienterte VISAK-tradisjonen har den akademiske journalistikkforskningen gjerne tatt utgangspunkt i Johan Galtungs og Mari Holmboe Ruges artikkel om nyhetskriterier fra 1965. Galtung og Ruge studerte hvordan norske medier hadde referert fra krisene i Kongo, Cuba og Kypros (bokstavrim på engelsk), og konkluderte med 12 nyhetskriterier, altså egenskaper ved en hendelse eller et saksforhold som gjør det mer sannsynlig at innholdet finner veien gjennom nyhetskanalene og fram til leserne. Kriteriene deres var følgende:


	Frekvens (frequency): Hendelser som skjer overraskende og/eller i tråd med nyhetsmediets deadline, har større sannsynlighet for å bli nyheter.


	Terskel (threshold): Hendelser må være store nok til å bli vurdert som nyheter. Jo større hendelsen er, desto mer sannsynlig er det at den blir en nyhet.


	Entydighet (unambiguity): Hendelser som er klare og tydelige, har større sjanse for å bli nyheter.


	Betydningsfull (meaningfulness): Hendelser som er kulturelt nær oss, er mer aktuelle som nyheter fordi vi lettere kan relatere til dem.


	Samklang (consonance): Hvis nyhetsvelgeren forventer eller ønsker at noe skal skje, øker sjansen for at hendelsen blir en nyhet.


	Uventet (unexpectedness): Jo mer uventet/sjelden en hendelse er, desto større sjanse er det for at den blir en nyhet.


	Kontinuitet (continuity): Når en hendelse først har blitt en hovednyhet, fortsetter den å være i fokus en stund.


	Sammensetning (composition): En hendelse kan bli en nyhet fordi den passer inn i helheten i en avis eller en nyhetssending.


	Referanse til eliteland (reference to elite nations): Handlinger fra mektige land blir ofte sett på som mer betydningsfulle enn andre handlinger.


	Referanse til elitepersoner (reference to elite persons): Handlinger fra kjente eller viktige personer blir ofte sett på som mer betydningsfulle enn andre handlinger.


	Referanse til personer (reference to persons): Nyheter legger ofte vekt på individets handlinger, snarere enn på sosiale krefter.


	Referanse til noe negativt (reference to something negative): Negative nyheter er ofte mer uventede og skjer raskere enn positive nyheter, og blir derfor ofte vurdert som mer nyhetsverdige.




Mens lærebøker og leksikon iblant behandler nyhetskriterier som en slags oppskrift på god journalistikk, gjør Galtung og Ruges artikkel det motsatte. De avslutter sin gjennomgang helt entydig: «De politiske implikasjonene av denne artikkelen er ganske åpenbare: Prøv å motvirke alle de tolv faktorene» (Galtung & Ruge 1965, s. 84, vår oversettelse). «The structure of foreign news» er den mest siterte norske artikkelen i medieforskningens historie og er fulgt opp av en rekke undersøkelser, som stort sett bekrefter hovedtrekkene.

Tony Harcup og Deirdre O’Neill har i to omganger oppsummert denne forskningstradisjonen, senest i «What is News» fra 2017. Da var antallet nyhetskriterier kommet opp i 15. I tillegg til Galtung og Ruges kriterier legger de blant annet til


	eksklusivitet


	audiovisuelle effekter


	delbarhet (for eksempel i sosiale medier)


	gode nyheter


	passer til nyhetsorganisasjoners dagsorden




Mens Galtung og Ruge i hovedsak studerte innholdet i medierapportene, har journalistikkens nyhetskriterier også blitt undersøkt ved hjelp av intervjuer med journalister og andre ansatte i medieorganisasjonene – og ved observasjon i nyhetsredaksjoner. Gjennom slike studier er det pekt på at andre forhold som «tilgjengelighet, ressurser, tid og subjektive, ofte ubevisste påvirkninger» (Harcup & O’Neill, 2017, s. 1482) har betydning og viser blant annet til Sigurd Allerns kommersielle nyhetskriterier fra boka Nyhetsverdier:


	Jo større ressurser i form av arbeidstid, personell og penger det koster å dekke en begivenhet, følge opp eller avsløre en sak, desto mindre sjanse er det for at den blir til en nyhet.


	Jo dyktigere kilden, avsenderen, har tilrettelagt en sak journalistisk (kostnadene ved dette betales av kilden), desto større sjanse er det for at den blir prioritert som en nyhet.


	Jo mer eksklusivt slike nyhetstilbud tildeles, for eksempel gjennom at journalisten kan presentere den som sin egen nyhet med personlig byline, desto lettere blir det til en nyhet.


	Jo mer den redaksjonelle strategien bygger på å vekke sensasjon for å fange publikums oppmerksomhet, desto større er sjansen for en «medievri» der underholdningselementer teller mer enn kriterier som relevans, saklighet og nøyaktighet.




(Allern, 2001, s. 66)



Konstruksjon/tilføring

Både VISAK- og Galtung/Ruge-tradisjonene har først og fremst vært opptatt av selve hendelsen eller sakens nyhetsverdi. Et noe annet spørsmål er om og i hvilken grad nyhetskriterier kan tilføres en sak, med andre ord om redaksjoner og journalister i selve «produksjonen» av nyheter kan legge til eller synliggjøre elementer som gjør en sak mer egnet som en nyhet. Riktignok pekte Einar Østgaard på dette allerede i 1967-boka Nyheter til salgs, men det tok mange år før forskere fulgte opp denne tråden med mer systematiske innholdsanalyser.

I slike tilnærminger kan kunnskap fra for eksempel lingvistikk og språkvitenskap bidra. To representanter for denne forskningstradisjonen er Monika Bednarek og Helen Caple, begge for tida bosatt i Australia. I boka The Discourse of News Values: How News Organizations Create Newsworthiness (2017) viser de gjennom analyser av medieinnhold hvordan redaksjoner ved hjelp av språklige og visuelle grep kan skape nyhetsverdighet.

Deres kriterier ligner svært mye på kriteriene fra Galtung/Ruge-tradisjonen, men de er omformulert til hvordan et saksforhold kan bli «diskursivt konstruert», som de formulerer det, altså ved aktiv bruk av språk og metaforer.









	Bedarek/Caples begrep
	Oversettelse
	Eksempler på språkbruk





	Consonance

	[stereo]typisk

	Enda en, nok en gang; velkjent.




	Eliteness

	Av høy status eller berømmelse

	Den prestisjetunge Man Booker-prisen, toppdiplomater; solgte millioner av plater i året; statusdialekt eller sosiolekt, spesielt i kringkastingsnyheter.




	Impact

	Har betydelige konsekvenser

	Betydningsfull, historisk, avgjørende; vil lamslå verden.




	Negativity/Positivity

	Negativt/positivt

	Fortvilet, fordømme, glede, feire; forferdelig, strålende; konflikt, skade, død, suksess, vinn, hjelp; har brutt sitt løfte.




	Personalization

	Å ha et personlig/menneskelig ansikt

	Referanser til «vanlige» mennesker, deres følelser, erfaringer: Charissa og hennes serbiske ektemann; Det var blodig skummelt; men et av hans ofre hulket.




	Proximity

	Geografisk eller kulturelt nær

	Eksplisitte referanser til sted eller nasjonalitet i nærheten av målgruppen.




	Superlativeness

	Av høy intensitet/ stort omfang

	Alvorlig, dramatisk; tusenvis, enormt; en tsunami av kriminalitet, som en kamp fra andre verdenskrig; bygning etter bygning kollapset.




	Timeliness

	Nylig, pågående, aktuell

	I dag, gårsdagens, i løpet av dager, nå; fortsetter, pågående, har begynt å; for første gang, en ny rolle som.




	Unexpectedness

	Uventet, annerledes, forbløffende, merkelig

	Folk kan bare virkelig ikke tro det; første gang siden 1958; britisk mann overlevde fall fra 15. etasje.






(Bednarek & Caple, 2017, s. 79–80)

Forfatterne refererer som eksempel fra en artikkel på den australske allmennkringkastingens nettside:


Kvinner opptrer i bare sju prosent av sportsprogrammene i Australia. Det representerer et tilbakeskritt sammenliknet med situasjonen for ti år siden og viser et tydelig kjønnsgap i et land der sport betyr alt, ifølge en ny rapport.5



Redaksjonens språkbruk signaliserer negativitet («tilbakeskritt») og stort omfang («tydelig kjønnsgap»). I tillegg skapes «timeliness» ved hjelp av formuleringen «ny rapport». Rapporten var fem år gammel da artikkelen ble publisert.

Et annet eksempel fra boka demonstrerer på en enkel måte hvordan visuelle virkemidler kan brukes på samme måte og skape nyhetsverdighet.


[image: ]
Migranter går gjennom Slovenia (The Atlantic Photo: Jeff J. Mitchell / Getty Images)


Bildet, som er fra flyktningkrisen i Europa i 2015, er tatt med telelinse, slik at det skaper et sterkere inntrykk av «superlativeness». På samme måte er motivet kuttet både i forkant og bakkant, slik at leseren ikke kan se hvor køen starter og slutter, noe som bidrar til det samme.

Et parallelt norsk eksempel er fra Dagbladet under koronaperioden. Avisa fikk kritikk av Pressens Faglige Utvalg6 for å ha brukt et bilde fra Oslo som ved hjelp av teleobjektiv feilaktig ga inntrykk av at folk ga blaffen i reglene mot folkeansamlinger og dermed skapte «negativity» som det ikke var grunnlag for. PFU mente altså at Dagbladet her gikk for langt i å konstruere nyhetsverdighet.

Skjermdump fra video, Dagbladet 4. april 2020. Les mer og se forklaringsvideoen som Dagbladet har laget om denne hendelsen.7,8




Nyhetskriterier i den digitale tidsalderen

En siste forskningstradisjon er opptatt av hva digitaliseringen og sosiale medier betyr for nyhetskriteriene. Den tar gjerne utgangspunkt i «portvokter»-begrepet. Den klassiske artikkelen om journalistikkens portvoktere ble skrevet i 1950 av amerikaneren David White og handler om en telegramredaktør i et nyhetsbyrå hvis oppgave var å sile ut hvilke meldinger som skulle videresendes til abonnentredaksjonene. White viste blant annet til «en kompleks kommunikasjonsprosess der nyheter kan overføres fra en portvokter til en annen i kjeden av kommunikasjon» (White, 1950, s. 390, vår oversettelse).

Digitaliseringen har som kjent ført til at «alle» kan produsere og distribuere medieinnhold, mens sosiale medier gjennom sine delingsfunksjoner gjør «alle» til hverandres portvoktere (Bro & Wahlberg, 2018). Dermed er Whites 70 år gamle «kommunikasjonskjede» betydelig endret. Roskilde-forskerne Lisa Merete Kristensen og Peter Bro beskriver den nye medieøkologien ved hjelp av begrepene intra-media, inter-media og extra-media. Journalisten produserer og publiserer historien på mediets nettsted (intra-media), noe som teknisk sett gjør saken til en del av infrastrukturen på Internett. Artikkelens hyperlenke kan deretter distribueres til sosiale medier ved hjelp av profiler og sider som eies av journalisten og/eller nyhetskanalen selv (intermedia). Deretter kan publikumsengasjement, individuelle brukerpreferanser og plattformselskapenes algoritmer (extra-media) spre nyheten gjennom sosiale medier og nyhetsstrømmer mens den indekseres av søkemotorenes nett-trålere og blir tilgjengelig via et API eller RSS (Kristensen & Bro, 2023).


API (Application Programming Interface): API er et sett med regler og protokoller som definerer hvordan forskjellige programvareapplikasjoner eller komponenter skal kommunisere med hverandre. Det fungerer som en bro mellom forskjellige programvareapplikasjoner og tillater dem å utveksle data og funksjonalitet. Dette gjør det mulig for utviklere å bygge nye programmer ved å dra nytte av tjenester og funksjonalitet som allerede er bygget av andre, noe som sparer tid og ressurser.




RSS (Really Simple Syndication): RSS er et format for å levere regelmessig oppdatert nettinnhold. Mange nyhetssider, blogger og andre nettpublikasjoner tilbyr RSS-strømmer til brukerne sine, slik at de kan motta oppdateringer automatisk uten å måtte sjekke nettstedet manuelt hver gang.



Den nye medieøkologien skaper nye portvoktere som kan virke inn på nyhetsvurderinger på to måter, dels ved at aktørene (utenom de redaktørstyrte redaksjonene) i det digitale universet selv opererer med egne nyhetsvurderinger (hvilke nyheter sender for eksempel dine X-venner og Facebooks algoritmer til deg?), og dels ved at de redaktørstyrte mediene tar i betraktning hva de – ved hjelp av stadig bedre målemetoder («metrics») – vet blir lest og trender på sosiale medier.

Den nye medieøkologien stiller derfor (minst) to nye spørsmål: Hvilke kriterier bruker «mottakerne» når de tildeler «likes», deler og/eller kommenterer nyheter? Og: I hvilken grad blir redaksjonenes og journalistenes nyhetsvurderinger påvirket av leserengasjement og algoritmelogikk?

Her spriker forskningsresultatene mye. Grovt sett fins det to typer resultater: På den ene siden de som finner at innflytelsen fra metrics lett blir overvurdert, lesertall har blitt – og blir i økende grad – forhandlet/avveid mot gamle journalistiske verdier når målingene har mistet nyhetens interesse og (særlig) når det dreier seg om å selge og holde på abonnementer, ikke bare telle klikk. På den andre siden finner mer kritiske forskere at både skillet mellom redaksjonell vesentlighetslogikk og algoritmelogikken – og algoritmenes betydning i redaksjonene – er betydelig, der algoritmen drar i retning av personifisering, celebriteter og underholdning.

Men dette er et felt i stadig utvikling der det foreløpig er få etablerte sannheter. Et av formålene med undersøkelsene som ligger til grunn for denne boka er derfor å gi et inntrykk av hvordan disse mekanismene virker i dagens norske nyhetsredaksjoner.



Modifisering av nyhetskriterier

En rekke forhold modifiserer en for enkel forståelse av hva nyhetskriterier er, og hvordan slike teorier kan forklare innholdet på nyhetssider.

For det første krever presseetikken og profesjonsnormer at også svært nyhetsverdige saker blir tilstrekkelig sjekket og bekreftet før de eventuelt kan publiseres (jf. Rød Larsen-saken som vi omtaler i seinere kapitler).

For det andre har ulike medier ulike målgrupper, ulike dekningsområder og ulike overordnede redaksjonelle formål. Det er knapt sammenfall i konkret innhold mellom lokalavisene Tvedestrandsposten og Møre-Nytt i Ørsta. Nasjonale nisjemedier som dekker rettsvesenet (for eksempel Rett24) vil prioritere helt annerledes enn nisjemedier som dekker fiskeriene (Fiskeribladet). Løssalgsmedier og gratismedier tenker og prioriterer annerledes enn medier som lever av at leserne kjøper abonnementer. Medier har fortsatt ulike politiske/ideologiske profiler. Dagen, Nationen og Morgenbladet velger svært ulikt (se for eksempel Bjerke & Halvorsen, 2023). I boka Nyhetsvurderinger (Brurås, 2012) viste vi dessuten at det var ulike prioriteringer i papiraviser, tv-kanaler og nettmedier.

Men i 2022 er alle de undersøkte mediene nasjonale og allmenne. Alle (unntatt Aftenposten) er i all hovedsak gratismedier. Alle prioriterer nettutgaven. Ingen er nisjemedier. Alle (med et mulig unntak for Nettavisen) er politisk mainstream. De var altså i stor grad like når det gjaldt både profesjonsnormer, målgrupper og forretningsmodell. Dermed er det lettere å se hvilken rolle nyhetsvurderinger av VISAK-typen spiller i dagens redaksjoner.

Men først skal vi i kapittel 2 se på hva vi fant i 2011, og hvordan mediebildet har endret seg de ti siste årene.


1  https://medium.com/mediajournal/nyhedskriterierne-skulle-sikre-bedre-journalistiks%C3%A5dan-blev-de-til-119fbd564f45



2  Michael Polanyi (1891–1976) The Tacit Dimension (1966). Les mer om taus kunnskap her: https://doi.org/10.18261/ISSN1504-2901-2003-01-02-13



3  International Association for Media and Communication Research. https://iamcr.org/



4  https://snl.no/nyhetskriterier



5  https://www.abc.net.au/news/2015-04-12/decline-of-women-sports-coverage-in-australia-a-tragedy/6359786; vår oversettelse.



6  https://pfu.presse.no/pfu-basen/20-105ABD



7  https://www.dagbladet.no/video/disse-sekundene-skapte-brak/m3QBmoSn



8  https://www.journalisten.no/alexandra-beverfjord-dagbladet-korona/ubehaget-og-jour-nalistikken/408541

